Jann Sjursen (KRF), 2002-01-30:
Det er det, der kan være med til at skabe et helt Europa.
Det er det, der i virkeligheden kan være med til at realisere den fredsvision, som har båret EU, lige siden EU's fædre - og jeg siger fædre, for der var ikke så mange mødre med - lagde grundstenene til Fællesskabet med først Kul- og Stålunionen og senere Romtraktaten.
Jeg nævner det, for det er det, der må optage os også i en debat som denne i dag, selv om den er mere vinklet på traktatændringer: hvad skal der ske i forbindelse med
konventets igangsættelse
, og hvad skal der ske i forbindelse med regeringskonferencen 2004?
Og jeg nævner det, fordi Danmark står over for den store opgave og det store ansvar at overtage formandskabet for EU i andet halvår i år.
Arbejdet i både konvent og på regeringskonference skal selvfølgelig ses i lyset af udvidelsen mod øst, og derfor vil jeg godt understrege, at jeg synes, det er vigtigt, at Danmark gør meget for, at ansøgerlandene bliver inddraget i det arbejde, der skal føres både i konventet og også senere i forbindelse med regeringskonferencen.
Alle i debatten her i dag har lagt vægt på, at befolkningen i Danmark bliver inddraget.
Jeg vil også godt nævne det aspekt fra Kristeligt Folkepartis side.
Jeg synes, det er fint, som ministeren også var inde på, at der skal skabes et debatforum, der parallelt med konventet ikke alene kan arbejde på at styrke den politiske debat, men også på, at den må nå længere ud til den danske befolkning, end normalt er.
Det er vigtigt, at vi lytter til befolkningens synspunkter, og at vi lytter til hinanden, i øvrigt også i Folketinget, men selvfølgelig også, hvis der skal være en debat, at vi konkretiserer, hvilke ideer, hvilke synspunkter og forslag vi hver især har.
Det skal vi gøre, og det vil vi også gøre fra Kristeligt Folkepartis side, uden at vi på forhånd låser os selv totalt fast eller har taget stilling til det resultat af regeringskonferencen, som vi jo altså ikke kender i dag.
Lad mig give Kristeligt Folkepartis hovedsynspunkter på det, der kan blive debatten under traktatforhandlingerne og diskussionen herom også i forbindelse med konventet.
Vi går ind for, at traktatgrundlaget bliver forenklet og bliver sammenskrevet, men vi ønsker ikke nogen egentlig forfatning eller grundtraktat, altså en opdeling af den nye grundtraktat i det overordnet principielle, som man kunne have i en grundtraktat, og som kun kan ændres ved enstemmighed, og så resten i et traktatgrundlag, der så er lettere at ændre.
Vi ønsker, at unionsmålsætningen om en stadig snævrere sammenslutning af lande bliver ændret.
Jeg vil gerne sende en erklæring om, at EU fortsat forbliver et samarbejde mellem selvstændige europæiske lande.
Når det gælder chartret om grundlæggende rettigheder, finder vi ikke, at det skal indskrives.
Vi mener, at det nuværende traktatgrundlag faktisk er forankret i menneskerettighederne, og at vi i den europæiske menneskerettighedskonvention også har en fællesnævner, hvad det angår, for EU-landene.
Vi mener, at der skal udarbejdes et juridisk forpligtende kompetencekatalog, som kan beskrive arbejdsdelingen mellem EU og medlemslandene, og vi mener faktisk, at et sådant katalog også er en forudsætning for den videre diskussion om indførelse af eventuelt flere flertalsafgørelser, som vi erkender bliver nødvendig også for at bevare beslutningsdygtigheden i et udvidet Fællesskab.
Vi mener også, de nationale parlamenters rolle skal styrkes i forhold til EU's beslutningsproces, og jeg er sådan set enig i det, som europaministeren sagde i sin svartale, at man kunne se de nationale parlamenter som nærhedsprincippets vogtere, vil jeg kalde det, og også som dem, der kan vogte over, at den kompetencefordeling, der er mellem EU og de enkelte medlemslande, bliver fastholdt.
Vi synes, det er vigtigt i en debat som i dag også at fastslå, at de danske forbehold skal fastholdes under regeringskonferencen, såfremt befolkningen ikke ved en folkeafstemning har truffet beslutning om noget andet inden da.
Det siger vi ikke, for at vi skal foretage en rituel stepdans på stedet, men fordi vi faktisk også mener, det hører med til den bagage, som Danmark må have og regeringen må have, når der til sin tid skal forhandles deciderede traktatændringer.
På den baggrund skal jeg på vegne af Kristeligt Folkeparti
fremsætte følgende: Forslag til vedtagelse »Folketinget understreger, at den vigtigste opgave for EU er udvidelsen mod øst.
Forhandlingerne om et nyt traktatgrundlag i forbindelse med regeringskonferencen 2004 må ses i lyset heraf og inddrage ansøgerlandene.
Folketinget opfordrer regeringen til at arbejde for, - at traktatgrundlaget forenkles, uden at det fører til en selvstændig forfatning eller grundtraktat for EU, - at traktatens målsætning om »en stadig snævrere sammenslutning af landene« erstattes med en erklæring om, at EU forbliver et samarbejde mellem selvstændige europæiske lande, - at Charteret om grundlæggende rettigheder ikke indskrives i traktaten, - at der udarbejdes et kompetencekatalog, der fastlægger en juridisk forpligtende arbejdsfordeling mellem EU og medlemslandene, - at sikre beslutningsdygtigheden i et udvidet EU, - at de nationale parlamenters rolle i EU's beslutningsprocesser styrkes, og - at fastholde de danske forbehold under regeringskonferencen, såfremt befolkningen ikke ved folkeafstemning har truffet beslutning om noget andet.«